Analiza dostupnosti usluga na lokalnom nivou deci iz romske zajednice (radna verzija)

Tim za socijalno uključivanje i smanjenje siromaštva Vlade Republike Srbije

Oktobar 2018. godine, Beograd

**Sadržaj**

1. UVOD 3
   1. Strateški okvir za socijalno uključivanje Roma i Romkinja 3
   2. Zakonodavni okvir za razvoj usluga na lokalnom nivou 4
2. METODOLOGIJA RADA KLJUČNI NALAZI 6
   1. Podaci prikuljeni kroz upitnik 6
   2. Oblasti i vrsta usluga 7
   3. Iskustvo organizacija civilnog društva, uzrast

i obuhvat dece iz romske zajednice 8

* 1. Karakteristike dece iz romske zajednice koji/e su korisnici/ce usluga 10
  2. Učešće romske dece i učešće druge dece kao korisnika/ca usluga 12
  3. Ciljevi i održivost pružanja usluga 15

1. DOSTUPNE USLUGE 16
2. KORISNICI/E USLUGA 18
3. REZULTATI I POZITIVNE PROMENE 19

(primeri – skica dobrih primera)

1. IZAZOVI I ZAKLJUČCI 22
2. PREPORUKE 23
3. LITERATURA 30
4. PRILOG 1 – UPITNIK 31
5. **UVOD**

Analiza o dostupnosti usluga na lokalnom nivou za decu iz romske zajednice sprovedena je u periodu od jula do septembra 2018. godine. Analizu je pripremio Tim za socijalno uključivanje i smanjenje siromaštva u saradnji sa Savetom za prava deteta Vlade Republike Srbije.

Analiza o dostupnosti usluga na lokalnom nivou obuhvata decu uzrasta od 0 do 15 godina, koji žive na teritoriji Republike Srbije. Takođe, sadrži pregled usluga koje su toj deci dostupne, njihovoj rasprostranjenosti, efikasnosti i kvalitetu, sagledava izazove u procesu pružanja tih usluga i navodi preporuke za kreiranje održivih programa pružanja adekvatnih usluga po meri dece.

Preporuke Analize dostupnosti usluga na lokalnom nivou za decu iz romske zajednice za cilj imaju kreiranje održivih programa za utvrđivanje položaja dece, njihovih potreba, adekvatnih usluga kojim bi te potrebe bile zadovoljene i različitih modaliteta rada. Polazna osnova za formulisanje preporuka jesu iskustva organizacija civilnog društva koje upravo pružaju različite vrste usluga na lokalnom nivou za decu iz romske zajednice, imajući u vidu specifičnost i složenost njihovog položaja. Na taj način je pružen uvid u postojeće prakse procene najboljeg interesa romske dece, kao i izazove koje je neophodno prevazilaziti u tom procesu.

* 1. **Strateški okvir za socijalno uključivanje Roma i Romkinja**

Potreba za analizom dostupnosti usluga na lokalnom nivou za decu iz romske zajednice prepoznata je u Strategiji za socijalno uključivanje Roma i Romkinja 2016-2025. godine (u nastavku teksta Strategija). U Strategiji je naglašeno da su deca romske nacionalnosti prezastupljena u restriktivnim formama zaštite, kao što su rezidencijalne ustanove za decu. Udeo romske dece u hraniteljstvu je takođe veći nego u opštoj populaciji.[[1]](#footnote-1) Shodno tome, Strategija u okviru posebnog cilja 5, koji se odnosi na socijalnu zaštitu, predviđa operativni cilj 1: “U sistemu socijalne zaštite primeniti rešenja koja daju prednost podršci porodici prilikom pružanja podrške deci u riziku, uključujući i posebnu podršku romskoj porodici.” Ključne mere za ostvarivanje operativnog cilja 1, a u vezi sa temom ove analize, navedene u Strategiji su:

* Identifikovati metode za intenzivniju inkluziju dece Roma i Romkinja u lokalne usluge socijalne zaštite, unaprediti programe podrške za majke i jačati savetodavne uloge u radu sa porodicama Roma i Romkinja.
* Razvijati lokalne sporazume o saradnji između centara za socijalni rad, pružalaca usluga socijalne zaštite i škola, kao i sporazume o podršci porodicama u kojima deca ne pohađaju školu ili su u riziku od osipanja.
* Centri za socijalni rad će raditi na intenzivnijem uključivanju romske dece u lokalne usluge socijalne zaštite, sa posebnim naglaskom na deci bez roditeljskog staranja i unapređivanju programa podrške majkama.
* Razvijati i institucionalizovati lokalne protokole za zaštitu dece romske nacionalnosti koja žive i/ili rade na ulici i obezbediti održivu finansijsku podršku za „gradske” usluge u zajednici, kao što su prihvatni centri, koji doprinose zaštiti i socijalnoj inkluziji.

U Strategiji je posebno naglašena važnost pune primene mera predviđenih Zakonom o socijalnoj zaštiti, kao preduslov za postizanje svih drugih strateških mera za unapređenje položaja pripadnika/ca romske zajednice.[[2]](#footnote-2) Pored Zakona o socijalnoj zaštiti, za analizu dostupnosti lokalnih usluga deci iz romske zajednice, posebno je važan i Pravilnikom o dodatnoj obrazovnoj, zdravstvenoj i socijalnoj podršci detetu i učeniku.

* 1. **Zakonodavni okvir za razvoj usluga na lokalnom nivou**

Socijalna zaštita, na osnovu Zakona o socijalnoj zaštiti, podrazumeva organizovanu društvenu delatnost od javnog interesa čiji je cilj pružanje pomoći i osnaživanje za samostalan i produktivan život u društvu pojedinaca i porodica, kao i sprečavanje nastajanja i otklanjanje posledica socijalne isključenosti. Jedan od ciljeva socijalne zaštite jeste obezbeđivanje dostupnosti usluga i ostvarivanje prava u socijalnoj zaštiti[[3]](#footnote-3).

Zakon o socijalnoj zaštiti definiše usluge socijalne zaštite koje podrazumevaju aktivnosti pružanja podrške i pomoći pojedincu i porodici radi poboljšanja, odnosno očuvanja kvaliteta života, otklanjanja ili ublažavanja rizika nepovoljnih životnih okolnosti, kao i stvaranje mogućnosti da samostalno žive u društvu.Usluge socijalne zaštite podeljene su u sledeće grupe:

1. Usluge procene i planiranja – procena stanje, potreba, snaga i rizika korisnika i drugih značajnih osoba u njegovom okruženju; procena staratelja, hranitelja i usvojitelja; izrada individualnog ili porodičnog plana pružanja usluga i mera pravne zaštite i drugih procena i planova;
2. Dnevne usluge u zajednici – dnevni boravak; pomoć u kući; svratište i druge usluge koje podržavaju boravak korisnika u porodici i neposrednom okruženju;
3. Usluge podrške za samostalan život – stanovanje uz podršku; personalna asistencija; obuka za samostalni život i druge vrste podrške neophodne za aktivno učešće korisnika u društvu;
4. Savetodavno-terapijske i socijalno-edukativne usluge – intenzivne usluge podrške porodici koja je u krizi; savetovanje i podrška roditelja, hranitelja i usvojitelja; podrška porodici koja se stara o svom detetu ili odraslom članu porodice sa smetnjama u razvoju; održavanje porodičnih odnosa i ponovno spajanje porodice; savetovanje i podrška u slučajevima nasilja; porodična terapija; medijacija; SOS telefoni; aktivacija i druge savetodavne i edukativne usluge i aktivnosti;

Usluge smeštaja – smeštaj u srodničku, hraniteljsku ili drugu porodicu za odrasle i starije; domski smeštaj; smeštaj u prihvatilište i druge vrste smeštaja.Postupak u kome se ispituje da li ustanova socijalne zaštite, odnosno pružalac usluge socijalne zaštite i stručni radnik, ispunjavaju kriterijume i standarde za pružanje usluga u oblasti socijalne zaštite je licenciranje. Postupku licenciranja podležu organizacije socijalne zaštite koje pružaju dnevne usluge u zajednici, usluge porodičnog smeštaja i usluge domskog smeštaja. Organizacija socijalne zaštite mora ispunjavati određene kriterijume da bi imala pravo na licencu – mora biti registrovana u skladu sa zakonom, mora imati najmanje dve godina iskustva u pružanju usluga socijalne zaštite i mora ispunjavati standarde za pružanje usluge za koju traži izdavanje licence, a koji se tiču lokacije, prostora, opreme, organizacije, broja i stručnosti osoblja, procene, planiranja i aktivnosti za pružanje usluga.

Pravilnikom o dodatnoj obrazovnoj, zdravstvenoj i socijalnoj podršci detetu i učeniku uređuju se bliži uslovi za procenu potreba za dodatnom obrazovnom, zdravstvenom ili socijalnom podrškom detetu i učeniku[[4]](#footnote-4). Procena se zasniva na celovitom i individualnom pristupu, na jednakim mogućnostima u sagledavanju potreba deteta i učenika, sa ciljem da se pružanjem odgovarajuće podrške omogući društvena uključenost kroz pristup pravima, uslugama i resursima. Dodatna podrška obuhvata različite mere, kao što su angažovanje pedagoškog asistenta u obrazovno-vaspitnom radu, prevazilaženje jezičke barijere kod dece kojoj maternji jezik nije srpski, savetodavni rad sa roditeljima ili starateljima deteta kome je potrebna dodatna podrška, obezbeđivanje produženog boravka u obrazovnoj ustanovi, odnosno dnevnog boravka u socijalnoj zaštiti, obezbeđivanje ishrane, odeće i obuće, udžbenika i pribora za školu, i drugih oblika podrške u skladu sa potrebama deteta.

1. **METODOLOGIJA RADA KLJUČNI NALAZI**

Analiza o dostupnosti usluga na lokalnom nivou za decu iz romske zajednice sastojala se iz tri faze. Prva ili pripremna faza je podrazumevala mapiranje organizacija civilnog društva na teritoriji Republike Srbije, koje pružaju različite vrste usluga na lokalnom nivou za decu iz romske zajednice. Identifikovano je više od 30 organizacija, koje svojim uslugama obuhvataju više od 2000 dece iz romske zajednice, kao i njihove porodice.

Tokom druge faze, pripreman je upitnik za prikupljanje podataka, odnosno iskustava organizacija civilnog društva u pružanju usluga na lokalnom nivou za decu iz romske zajednice. Upitnik je prosleđen je na više od 30 adresa organizacija civilnog društva i obuhvata podatke kvantitativnog i kvalitativnog tipa, o vrsti usluga koje se pružaju i promenama koje se postižu usled pruženih usluga.

Obrada podataka, izrada analize i formiranje preporuka na osnovu pristiglih podata obuhvataju treću, završnu fazu. Preporuke su namenjene svim relevantnim akterima (institucijama, jedinicama lokalnih samouprava i organizacijama civilnog društva) za unapređenje programa i dostupnosti usluga za decu iz romske zajednice.

* 1. **Podaci prikupljani kroz upitnik**

1. Dostupnost usluga

* broj dece korisnika usluga;
* deca korisnici po starosnim grupama (0 do 3.5, od 3.5 do 5.5, od 5.5 do 7, od 7 do 11 i/ili od 11 do 15);
* karakteristike dece korisnika usluga (uslovi života, okruženje, interesovanja, talenti, potencijali, obrazovne navike, karakteristični oblici ponašanja, prepreke/izazovi/otežavajuće okolnosti...);

1. Efikasnost u pružanju usluga

* godine iskustva u pružanju usluga (manje od 2 godine, između 2 i 5 godina, duže od 5 godina, duže od 10 godina);
* domen u okviru kojeg se usluge pružaju (obrazovanje, socijalna zaštita, zdravstvena zaštita, drugo);
* način finanasiranja usluga (iz budžeta Republike Srbije, grada/jedinice lokalne samouprave ili uz podršku donatora, privatnog sektora);

1. Kvalitet usluga

* informacije o tome da li je usluga koja se pruža u procesu licenciranja;
* informacije o uočenim promenama kod dece usled pruženih usluga;
* informacije o ključnim izazovima sa kojima se deca suočavaju, zbog kojih je važno pružanje usluga;
* informacije o razvijanju dodatnih vrednosti kod dece usled pruženih usluga (samostalnost, samopuzdanje, kritičko razmišljanje, aktivizam, razvoj talenata...);
* informacije o izazovima tokom pružanja usluga (finansiranje i održivost, saradnja sa relevantnim institucijama, saradnja sa decom i roditeljima/starateljima i/ili hraniteljima, drugo);
  1. **Oblasti i vrsta usluga**

Podaci na osnovu Analize o dostupnosti usluga na lokalnom nivou za decu iz romske zajednice govore da 97% organizacija civilnog društva svoje usluge pruža iz domena obrazovanja, 83% iz domena socijalne zaštite, 69% iz domena zdravstvene zaštite. Različite vrste usluga pruža 79% organizacija, najčešće u vidu pružanja pravne pomoći (posredovanje u obezbeđivanju ličnih dokumenata, informisanje i savetovanje u postupcima naknadnog upisa u matične knjige rođenih i sticanja državljanstva), zatim pomoći pri upisu u osnovne i srednje škole i ostvarivanju prava na stipendije.

Pored toga, deci korisnicima usluga, a i njihovim porodicama, pruža se humanitarna pomoć u vidu hrane, obuće, odeće, školskog pribora, sredstava za higijenu, ogreva za zimu. Takođe, organizacije rade na razvoju svesti roditelja o važnosti obrazovanja, prevenciji i eliminaciji dečijih, ranih i prinudnih brakova, s tim što u ovu aktivnost uključuju i relevantne aktere u toj lokalnoj zajednici (osnovne škole, Centri za socijalni rad, policijske uprave, mediji). Za decu se često organizuju izleti i kampovi, kao i radionice na temu prihvatanja, interkulturalnosti, uključivanja dece iz marginalizovanih grupa u programe od značaja za socijalnu inkluziju.

Od ukupnog broja organizacija koje su učestvovale u Analizi popunjavanjem upitnika, a koje se bave pružanje obrazovnih, socijalnih, zdravstvenih, ili nekom drugom vrstom usluga, njih 17% je u procesu licenciranja, dok 83% nije.

* 1. **Iskustvo organizacija civilnog društva, uzrast i obuhvat dece iz romske zajednice**

Organizacije civilnog društva koje su učestvovale u ovoj Analizi, poseduju višegodišnje iskustvo u radu sa decom iz romske zajednice. Pružanjem usluga na lokalnom nivou za decu iz romske zajednice više od 10 godina bavi se 62% ispitanih organizacija. Pružanjem usluga više od 5 godina bavi se 28% organizacija, a 10% ima između 2 i 5 godina iskustva u radu sa decom iz romske zajednice. Svaka od organizacija pruža usluge u skladu sa potrebama dece, najčešće u oblasti obrazovanja, a zatim socijalne i zdravstvene zaštite.

Od ukupnog broja organizacija koje su učestvovale u Analizi popunjavanjem upitnika, 7% pruža usluge deci iz romske zajednice koja su uzrasta od 0-3.5 godine, 24% deci uzrasta od 3.5-5.5 godina, takođe 21% deci uzrasta od 5.5-7 godina, 31% deci uzrasta od 7-11 godina, a 41% deci uzrasta od 11-15. Decu svih uzrasta, odnosno od 0-15 godina, 48% organizacija civilnog društva uključuje u pružanje svojih usluga.

Organizacije civilnog društva koje su učestvovale u Analizi o dostupnosti usluga za decu iz romske zajednice obuhvataju korisnike usluga na teritoriji cele Srbije – 41% ispitanih organizacija pruža usluge na teritoriji AP Vojvodine, 55% na teritoriji Centralne Srbije, a takođe 41% na teritoriji Južne Srbije. Potrebe dece korisnika usluga na lokalnom nivou zavise od njihovih karakteristika, zapravo uslova u kojima žive, okruženja, interesovanja, talenata, potencijala, obrazovnih navika, oblika ponašanja, prepreka, izazova i otežavajućih okolnosti.

S obzirom na višegodišnje iskustvo u pružanju usluga deci iz romske zajednice, broj dece korisnika usluga ovih organizacija raste iz godine u godinu. Od ukupnog broja organizacija, 3% njih u svom radu obuhvata do 10-oro dece, a takođe 3% organizacija radi sa između 10-oro i 30-oro dece. Organizacije koje svojim uslugama obuhvataju između 30-oro i 50-oro dece ima 21%, a organizacija između 50-oro i 100 dece ima 10%. Najveći broj dece korisnika iz romske zajednice, više od 100 dece, ima 62% od ukupnog broja ispitanih organizacija civilnog društva.

* 1. **Karakteristike dece iz romske zajednice koji/e su korisnici/ce usluga**

U nastavku su izdvojene karakteristike dece korisnika/ca usluga iz perspektive predstavnika/ca organizacija civilnog društva. Odgovori su razvrstani u odnosu na geografsku poziciju ispitanih predstavnika/ca organizacija civilnog društva. Istaknuti su i najupečatljiviji citati.

Na osnovu odgovora dobijenih od odrganizacija civilnog društva koje deluju na teritoriji AP Vojvodine, deca obuhvaćena njihovim aktivnostima:

* žive u nehigijenskim delovima grada, u podstandardnim naseljima, gde im je otežan pristup uslugama i sadržajima koji bi im omogućili pravilan razvoj i bezbedno okruženje, a osnovna sredstva za život nalaze na ulici;
* žive u ekstremnom siromaštvu bez uslova za život i učenje, socijalno su izolovana i ugrožena i nerešenog građansko pravnog statusa;
* su iz porodica niskog egzistencijalnog i obrazovnog nivoa, korisnica usluga sistema socijalne zaštite;
* su iz porodica interno raseljenih lica sa Kosova i Metohije, povratnika na osnovu Sporazuma o readmisiji;
* u riziku su od izdvajanja iz porodice, ili su bez roditeljskog staranja, u alternativnoj brizi ili u procesu osamostaljivanja;
* u riziku su od ranog napuštanja obrazovanja i od stupanja u dečije, rane, prinudne brakove;
* edukativno i vaspitno zanemarena;
* u zdravstvenom riziku, bez radnih navika, niskog samopouzdanja i bez motivacije;
* ukoliko upišu srednju školu, najčešće biraju zanate od kojih bi u budućnosti mogli da žive;
* veoma kreativna i talentovana.

*Citat: „Deca su navikla na represivna postupanja te samim tim "beže" od bilo kakve podrške“[[5]](#footnote-5).*

Na osnovu odgovora dobijenih od organizacija civilnog društva koje deluju na teritoriji Centralne Srbije, deca obuhvaćena njihovim aktivnostima:

* žive u nehigijenskim delovima grada, u podstandardnim naseljima;
* žive u ekstremnom siromaštvu bez uslova za život i učenje, socijalno su izolovana i ugrožena i nerešenog građansko pravnog statusa;
* uključena su u život i rad na ulici ili su u riziku da to postanu;
* su iz porodica niskog egzistencijalnog i obrazovnog nivoa, korisnica usluga sistema socijalne zaštite;
* su iz porodica koje su često u pokretu zbog obavljanja sezonskih poslova;
* su iz porodica povratnika na osnovu Sporazuma o readmisiji;
* otežanog pristupa obrazovanju, van školskog sistema, ili se upisuju u škole za obrazovanje odraslih;
* nedovoljno su upoznata sa srpskim jezikom i ćiriličnim pismom;
* u riziku su od ranog napuštanja obrazovanja i stupanja u dečije, rane, prinudne brakove;
* nedovoljno su podržana od strane porodice i nastavnog kadra za dalje obrazovanje;
* bez zdravstvene zaštite i bez garderobe i obuće prilagođene vremenskim uslovima;
* poseduju razvijene životne veštine koje su razvili usled uslova u kojima odrastaju;
* pokazuju interesovanje za edukativno-kreativne radionice i sportske događaje koje im pružaju nova znanja i veštine;
* radoznala, odgovorna, talentovana i vredna.

*Citat: „Nemaju razvijene radne navike, ali uz redovnu podršku jako brzo mogu da ih razviju“.*

Na osnovu odgovora dobijenih od organizacija civilnog društva koje deluju na teritoriji Južne Srbije, deca obuhvaćena njihovim aktivnostima:

* žive u nehigijenskim delovima grada, u podstandardnim naseljima, gde im je otežan pristup uslugama i sadržajima koji bi im omogućili pravilan razvoj i bezbedno okruženje, a osnovna sredstva za život nalaze na ulici;
* žive u ekstremnom siromaštvu bez uslova za život i učenje, socijalno su izolovana i ugrožena i nerešenog građansko pravnog statusa;
* su iz porodica niskog egzistencijalnog i obrazovnog nivoa, korisnica usluga sistema socijalne zaštite;
* u riziku su od izdvajanja iz porodice, ili su bez roditeljskog staranja, u alternativnoj brizi ili u procesu osamostaljivanja;
* otežanog pristupa obrazovanju, van školskog sistema, ili se upisuju u škole za obrazovanje odraslih;
* često se osećaju odbačeno u školi, retko dobijaju pohvale i dobre ocene, skoro nikad nisu uključena u vannastavne aktivnosti;
* nedovoljno su upoznata sa srpskim jezikom i ćiriličnim pismom;
* edukativno i vaspitno zanemarena;
* u riziku su od ranog napuštanja obrazovanja i stupanja u dečije, rane, prinudne brakove;
* nedovoljno su podržana od strane porodice i nastavnog kadra za dalje obrazovanje;
* poseduju razvijene životne veštine koje su razvili usled uslova u kojima odrastaju;
* u zdravstvenom riziku, bez radnih navika, niskog samopouzdanja i bez motivacije

*Citat: „Kada se u učenju koriste različita sredstva, kada se uvaže njihovi stilovi učenja, kao što su iskustveno učenje, vizuelno i kinetičko učenje, kao i kad se uvaži, prepozna i pohvali njihov napredak, postižu veoma dobre rezultate.“*

* 1. **Učešće romske dece i učešće druge dece kao korisnika/ca usluga**

Organizacije civilnog društva, koje su učestvovale u ovoj Analizi, navele su i razloge zbog kojih svoje usluge pružaju ili ne pružaju samo romskoj deci. Od ukupnog broja ispitanih organizacija, 38% njih svoje usluge pruža samo deci iz romske zajednice. Kao razloge za to navode sledeće:

* *„Većinom su romska deca, jer je njima najviše potrebna pomoć i podrška u završavanju osnovne škole, i u obrazovanju uopšte.“*
* *„Romska deca jesu naši korisnici, međutim, ima i druge dece koja žive u blizini.“*
* *„Zbog lokacije, prostora za rad koji je u blizini romskog naselja, dolaze romska deca. Roditeljima ostale dece takođe nudimo naše usluge, ali ih oni ne koriste.“*
* *„Zadnjih godina smo imali i decu iz većinskog stanovništva, koja su zajedno sa romskom decom učestvovala na likovnim kolonijama i literarnim radionicama, upravo sa namerom da se deca zbliže.“*
* *„Romska deca su nam ciljna grupa. Ali na radionice mogu da dođu i njihovi drugari/ce koji pripadaju drugim zajednicama.“*
* *„Uglavnom romska deca, mada su ponekad uključena i deca iz većinske zajednice koji su takođe u lošoj materijalnoj situaciji. Romska deca su u najvećem riziku od prevremenog napuštanja škole, zbog toga uglavnom radimo sa njima.“*
* *„Zbog specifičnosti projekta koji sprovodimo - Readmisanti i sprečavanje traženja azila, ciljna grupa su nam mlade romske porodice.“*

Sa druge strane, 69% organizacija među svoje korisnike ubraja i decu koja nisu iz romske zajednice, i to objašava na sledeći način:

* *„Pružamo usluge Svratišta za decu koja rade ili žive na ulici i realizujemo Program obrazovanja u neformalnim naseljima, tako da su usluge namenjene deci koja rade na ulici (Svratište) odnosno deci koja žive u naseljima (Program obrazovanja) nezavisno od njihovog etničkog porekla. Naše iskustvo je da značajan broj dece dolazi iz romske zajednice što govori u prilog marginalizovanoj poziciji Roma u Srbiji.“*
* *„Iako nam je romska zajednica primarna ciljna grupa, pružamo usluge svoj deci i organizujemo zajedničke aktivnosti u našim prostorijama u kojima učestvuju i romska deca i deca većinskog stanovništva.“*
* *„Korisnici naših usluga su u značajnom broju i deca koja pripadaju opštoj populaciji ali se prema nekim drugim indikatorima mogu smatrati ranjivom: ili nisu uključena u obrazovanje, ili su prepoznati u školama kao nosioci aktivnosti koje štete drugoj deci, ili pripadaju grupi dece koja su u uzrastu kad su pod rizikom (uticaj navijačkih grupa, alkohol, vršnjačko nasilje, netolerancija prema različitostima...).“*
* *„Podršku deci u učenju pružamo svoj deci kojima je podrška u izradi domaćih zadataka potrebna.“*
* *„Pružanje besplatne pravne pomoći u slučajevima diskriminacije, kao i radionice na temu štetnosti dečijih brakova, pored romske uključuju i neromsku decu. Pored toga, direktno radimo sa decom migrantima bez pratnje na terenu u Beogradu, kojima pružamo zaštitu i upućujemo ih na nadležne institucije.“*

Na pitanje da li usluge koje ispitane organizacije pružaju, omogućavaju i/ili osnažuju decu iz romske zajednice za interakciju sa decom koja nisu iz romske zajednice, 93% organizacija je odgovorilo potvrdno, a 7% odrično.

Važnost omogućavanja i/ili osnaživanja romske dece za integraciju, organizacije opisuju na sledeći način:

* *„Insistiramo da decu uključimo u redovne škole, kroz čiji rad dolaze u kontakt sa većinskom populacijom. Jako je važno da ne dozvolimo segregaciju i verujem da u velikoj meri uspevamo u tome.“*
* *„Cilj nam je da kroz mešovite grupe podstaknemo interakciju i socijalizaciju dece, što je neophodno za njihovo uključivanje u redovni obrazovni sistem.“*
* *„Kada deca krenu u predpripremna predškolska odeljenja i savladaju jezik od početka, nemaju više odbojnost prema drugoj deci i lakše i bolje se druže.“*
* *„Podstičemo decu da nastave sa obrazovanjem, da bi imala jednake šanse za dalji razvoj i stvaranje uslova za bolji život. Pored toga, osnažujemo ih da se bore za svoja prava, podstičemo solidarnost i promovišemo ravnopravnost među decom.“*
* *„Neromska deca primećuju razliku u ponašanju i učenju romske dece. A decu romske zajednice osnažujemo u promeni ponašanja i odnosu prema obrazovanju.“*
* *„Cilj našeg programa jeste integracija romske sa lokalnom decom – kroz zajedničke akcije i izlete. Podstičemo romsku decu da se uključe u vannastavne aktivnosti, školske sekcije, kako bi se bolje integrisali sa drugom decom.“*
* *„S obzirom na to da se deca među sobom ne druže i postoji jaz među njima – romska deca žive u romskim naseljima i uglavnom se druže među sobom, mi pokušavamo da predupredimo taj jaz kroz usluge, odnosno aktivnosti koje imamo.“*
  1. **Ciljevi i održivost pružanja usluga**

Ciljevi koje organizacije civilnog društva sebi postavljaju kao rezultat usluga koje pružaju su kako kratkoročnog, tako i dugoročnog karaktera – od cilja da jedno dete položi razred, do cilja da to isto dete nastavi svoje obrazovanje upisivanjem srednje škole i fakulteta. Samim tim, dovodi se u pitanje održivost usluga koje ove organizacije pružaju i način njihovog finansiranja, kao osnovnih preduslova za kontinuiran i kvalitetan rad.

Od ukupnog broja ispitanih organizacija koje svoje usluge pružaju deci iz romske zajednice, nijedna od njih sredstva za finansiranje svojih usluga ne dobija iz budžeta Republike Srbije. Sa druge strane, čak 86% organizacija svoje usluge finansira uz podršku donatora. Iz budžeta grada, odnosno jedinice lokalne samouprave 10% organizacija finansira svoje usluge, a 3% uz podršku privatnog sektora. Stoga upravo način finansiranja i održivost predstavljaju najveći izazov u radu ovih organizacija, tačnije 86% njih.

Izazovi sa kojima se takođe suočavaju organizacije civilnog društva su saradnja sa relevantnim institucijama (45%), saradnja sa samom decom i roditeljima (10%) i drugi izazovi (41%) kao što su manjak ljudskih resursa za rad sa decom, nedostatak mogućnosti za licenciranje usluga, lokalno stanovništvo, neosetljivo okruženje, rasizam, i diskriminacija.

1. **DOSTUPNE USLUGE**

Više od 30 organizacija civilnog društva učestvovalo je u izradi Analize o dostupnosti usluga na lokalnom nivou za decu iz romske zajednice, popunjavanjem upitnika i pružanjem uvida u stanje na terenu. Dobijeni podaci govore da 97% organizacija civilnog društva svoje usluge pruža iz domena obrazovanja, 83% iz domena socijalne zaštite, 69% iz domena zdravstvene zaštite, dok različite vrste usluga pruža 79% organizacija.

S obzirom na to da se najveći broj aktivnosti, odnosno usluga koje ove organizacije pružaju, odnose na obrazovanje, govori da je stanje na terenu takvo da su potrebe dece najizraženije upravo u toj oblasti. Prevenstveno, porodicama, odnosno deci, podrška se pruža prilikom pribavljanja potrebnih dokumenata za upis u pripremni predškolski program, a zatim i u osnovnu školu. Imajući u vidu da veliki broj dece do trenutka polaska u pripremni predškolski program i osnovnu školu nije imao dovoljnog znanja srpskog jezika i ćiriličnog pisma, organizacijama civilnog društva, koje pružaju usluge, prioritet je nadomešćivanje te praznine kod dece iz romske zajednice. Pored toga, veliki broj porodica nema dovoljno sredstava da svojoj deci obezbede potrebne knjige i školski pribor, u čemu takođe, organizacije imaju svoju ulogu – zahvaljujući donatorskim sredstvima, deci se obezbeđuju potrebne knjige i školski pribor. Tokom osnovnoškolskog obrazovanja, deci se pruža pomoć u učenju, izradi domaćih zadatka i radi se na njihovoj motivaciji i preveniranju ranog napuštanja obrazovanja. Pored toga, za decu se organizuju različite vanškolske aktivnosti, koje njihove porodice ne mogu da im priušte – kreativne radionice, izleti, ekskurzije, posete kulturnim i edukativnim institucijama i događajima. Takođe, većina organizacija u svom radu predviđa i radionice sa roditeljima, sa ciljem podizanja njihove svesti o važnosti obrazovanja. Uspeh ovih organizacija civilnog društva je trenutak kada istoj deci mogu da pruže podršku pri upisu u srednju školu.

Više od polovine ispitanih organizacija civilnog društva svoje usluge pruža u oblasti socijalne zaštite, najčešće u vidu psiho-socijalne podrške porodicama i deci iz romske zajednice. Organizacije preuzimaju ulogu posrednika između romskih porodica i institucija socijalne zaštite – prilikom obezbeđivanja neophodne dokumentacije za ostvarivanje prava na socijalnu pomoć, materijalna davanja, dečiji dodatak, pisanja molbi, žalbi, zahteva, popunjavanja formulara.

Takođe, više od polovine organizacija koje su učestvovale u ovoj Analizi, svoje usluge pruža u oblasti zdravstvene zaštite, prvenstveno, posredovanjem u pribavljanju zdravstvenih dokumenata. Zatim i obezbeđivanjem higijenskih paketa za porodice, organizovanjem preventivnih pregleda i informativnih radionica u saradnji sa zdravstvenim radnicima i zdravstvenim medijatorkama na temu higijene, ishrane, reproduktivnog zdravlja, vakcinacije. Takođe, neke od organizacija obavljaju kućne posete porodicama sa decom mlađom od 3 godine i što je veoma važno, edukuju decu i mlade od 7-11 i od 11-15 godina, o štetnosti upotrebe opojnih droga i psihoaktivnih supstanci.

Većina organizacija pruža različite vrste podrške, time obuhvatajući obrazovanje, socijalnu i zdravstvenu zaštitu, i to najčešće u vidu besplatne pravne pomoći (posredovanje u obezbeđivanju ličnih dokumenata, informisanje i savetovanje u postupcima naknadnog upisa u matične knjige rođenih i sticanja državljanstva), zatim pomoći pri ostvarivanju prava na stipendije. Pored toga, deci korisnicima usluga, a i njihovim porodicama, pruža se humanitarna pomoć u vidu hrane, obuće, odeće, školskog pribora, sredstava za higijenu, ogreva za zimu. Takođe, organizacije rade na podizanju svesti roditelja o važnosti obrazovanja, prevenciji i eliminaciji dečijih, ranih i prinudnih brakova, s tim što u ovu aktivnost uključuju i relevantne aktere u toj lokalnoj zajednici (osnovne škole, Centri za socijalni rad, policijske uprave, mediji).

1. **KORISNICI/E USLUGA**

Korisnici usluga koje se pružaju na lokalnom nivou su deca iz romske zajednice, starosti od 0 do 15 godina. U pitanju su deca koja žive u romskim, podstandardnim naseljima, među kojima neka žive u veoma lošim uslovima bez osnovnih elementarnih životnih potreba.

Često se bave prosjačenjem i dečijim radom, kao i prikupljanjem sekundarnih sirovina. Na taj način, doprinoseći porodičnoj ekonomiji, ova deca imaju problem u praćenju nastave i njihovo kontinuirano obrazovanje u formalnom sistemu je neizvesno. Ulicu vide kao izvor prihoda i mesto na kojem provode svoje slobodno vreme.

Roditelji ove dece su formalno nezaposleni i niskog obrazovnog statusa. Često nemaju znanja i veštine neophodne za ostvarivanje sopstvenih prava i prava svoje dece, pa tako nisu u mogućnosti da ispune administrativne zahteve za dobijanje ličnih dokumenata i da pristupe uslugama. Posledice ovoga su takve da mnoge porodice ne koriste usluge socijalne i zdravstvene zaštite. Sa druge strane, uz podršku organizacija civilnog sektora kao posrednika, velikom broju porodica su obezbeđena potrebna dokumentacija, socijalna i zdravstvena zaštita, a i psihosocijalno savetovanje za rooditelje.

S obzirom na veoma nizak egzistencijalni i obrazovni nivo porodica iz kojih dolaze, deca su edukativno i vaspitno zanemarena. Većini dece potrebna je socijalizacija i dodatna podrška u svim oblastima. Uglavnom nemaju poverenja u institucije sistema, nemaju pristup obrazovanju iz finansijskih razloga i nedovoljnog poznavanja srpskog jezika, ili se upisuju u škole za obrazovanje odraslih. Posredstvom organizacija civilnog društva, deca se upisuju u pripremni predškolski program i osnovne škole ali se često osećaju odbačeno, retko dobijaju pohvale i dobre ocene i skoro nikada nisu uključena u vannastavne aktivnosti.

Organizacije civilnog društva koje su učestvovale u Analizi navode da se, kod dece koja žive u bolje opremljenim kućama i adekvatnijim uslovima, razlike ogledaju u redovnijem pohađanju nastave. Ipak, u slučaju takvih porodica uočljive su česte migracije (unutar i van zemlje) i rano napuštanje obrazovanja kod devojčica. Pored toga, deca koja završe osnovnu školu, radije biraju srednje zanatske škole kako bi se što pre zaposlili.

Uprkos uslovima u kojima žive, deca pokazuju različite talente i interesovanje za edukativno-kreativne radionice, sportske događaje i druge aktivnosti koje im pružaju nova znanja i veštine. Kroz usluge koje pružaju organizacije civilnog društva, deca stiču veštine i znanja u skladu sa svojim uzrastom, napreduju u usvajanju srpskog jezika, druže se sa svojim vršnjacima.

Organizacije koje su učestvovale u ovoj Analizi su primetile da deci nedostaju podrška roditelja i nastavnog kadra u pristupu i tokom obrazovanja, kao i mehanizmi za sprečavanje ranog napuštanja obrazovanja. Deca najčešće nemaju razvijene radne navike, ali uz redovnu podršku veoma brzo mogu da ih razviju i postignu zapažene uspehe.

Specifičnosti koje su organizacije navele kao karakteristike dece iz romske zajednice jesu da romska deca imaju razvijene životne veštine, proistekle iz neadekvatnih uslova života, koje se ne vrednuju u školi. Ipak, nemaju dovoljno samopouzdanja da pokažu svoja znanja i veštine u školi, upravo iz razloga što ta specifična znanja i veštine nisu prepoznata u školskom sistemu. Na primer, veliki broj dece se vraća iz inostranstva sa znanjem stranog jezika, ali nema priliku da to znanje pokažu i unapređuju.

Pored toga, deca često ne mogu da održe pažnju dovoljno dugo, kako bi se kvalitetno uključili u nastavu. Međutim, kada se u učenju koriste različita sredstva (vizuelni matetrijali, prilagođeni materijali, sadržaji koji su im interesantni), kada se uvaže njihovi stilovi učenja, kao što su iskustveno učenje, vizuelno i kinetičko, kao i kad se uvaži, prepozna i pohvali njihov napredak, postižu veoma dobre rezultate.

1. **REZULTATI I POZITIVNE PROMENE (primeri – skica dobrih primera)**

Organizacije civilnog društva koje su učestvovale u ovoj Analizi, poseduju višegodišnje iskustvo u radu sa decom iz romske zajednice. Pružanjem usluga na lokalnom nivou za decu iz romske zajednice više od 10 godina bavi se 62% ispitanih organizacija. Pružanjem usluga više od 5 godina bavi se 28% organizacija, a 10% ima između 2 i 5 godina iskustva u radu sa decom iz romske zajednice.

Svaka od organizacija pruža usluge u skladu sa potrebama dece, najčešće u oblasti obrazovanja, a zatim socijalne i zdravstvene zaštite. Imajući u vidu godine iskustva i kontinuitet u pružanju usluga ispitanih organizacija, mogu se očekivati značajni rezultati, promene i postignuća. U zavisnosti od procene potreba dece i stanja na terenu, rezultati su različiti. U nastavku su istaknuti ključni rezultati iz perspektive ispitanih organizacija civilnog društva:

* Kroz upis u matične knjige, omogućuje se romskoj deci da ostvaruju druga osnovna prava iz oblasti obrazovanja, zdravstvene i socijalne zaštite.
* Kroz informisanje o opcijama za obrazovanje, kao i podizanje svesti o štetnosti dečjih, ranih i prinudnih brakova, deca se osnažuju da nastave školovanje, uliva im se samopouzdanje da mogu sami da utiču na svoj život i samostalno donose odluke, da izaberu profesije kojima će sutra moći da se bave i omoguće sebi i svojim porodicama sigurniji i kvalitetniji život;
* Integracija romske dece u društvene tokove i smanjivanje diskriminacije;
* Vaninstitucionalni rad omogućava veću fleksibilnost u osmišljavanju aktivnosti. Posebno se neguju "samostalnost, samopouzdanje, kritičko razmišljanje, aktivizam, razvoj talenata".
* Dolazi do promena svesti škole i okoline o deci iz romske zajednice;
* Ključna promena je uspešna reintegracija i socijalna inkluzija, kao i ekonomsko osnaživanje i brz oporavak;
* Ostvarivanje prava, razvoj samopoštovanja i samopouzdanja, sticanje novih znanja i veština, unapređenje zdravlja i bezbednosti, veština komunikacije, razvoj predčitalačkih veština i logično-matematičkog mišljenja, učenje jezika na kome će se školovati;
* Korisnici usluga znaju da prepoznaju svoje potrebe, naročito potrebe za podrškom u uvažavanju njihovog mišljenja, prava i obaveza, njihovih sposobnosti. Znaju da prepoznaju rizike po njih dok su na ulici, kada i kome da se obrate za pomoć. Deca koja pohađaju prvi razred stiču navike za samostalan i kontinuiran rad, kao i da svi možemo zajedno i da učimo i da se družimo;
* Prilike da svoj potencijal pokažu (kroz crtanje i pisanje), a isto tako i neromskoj deci da se druže sa romskom decom i uvide da nema razlike među njima što se tiče interesovanja i navika;
* Bolji uspeh dece u skoli, redovno završavanje razreda, veći broj dece koji završava osnovnu školu, veći broj dece koja upisuju i završavaju srednju školu. Nove veštine koje su deca savladala odnose se na ponašanje u grupi, timski rad;
* Drugačiji pristup roditelja i dece obrazovanju. Buđenje svesti romske zajednice o značaju obrazovanja, osnaženi za upis u srednje škole, smanjenje broja sklapanja maloletničkih brakova. Deca bolje govore nematernji jezik, što im olakšava komunikaciju u kontaktu sa većinskom zajednicom, vladaju osnovnim pojmovima kojima ih porodica ne uči, razvijaju socijalne veštine za život u kolektivu, smanjuje se diskriminacija u vršnjačkom kolektivu, jačaju se roditelji da sarađuju sa vasptačima i nastavnicima;
* Romska deca imaju bolje ocene, a samim tim i više samopouzdanja, a neromska deca koja pohađaju naše radionice polako ruše sopstvene predrasude, ali i predrasude svojih roditelja i nastavnika. Nastavni i upravni kadar škole je otvoreniji i spremniji za saradnju i aktivno učešće u projektnim aktivnostima;
* Deca imaju priliku da se bolje obrazuju, da su vise zaštićena, za njih se kreiraju mogućnosti koje im kasnije daju pravo da se razvijaju u pravcu koji nije samo puko preživljavanje;
* Sticanje i unapređivanje radnih navika; unapređenje veština komunikacije na jeziku nastave, kao i sa akterima u obrazovnim i drugim institucijama; poboljšanje redovnosti pohađanja nastave; smanjenje ranog napuštanja školovanja; poboljšanje postignuća u školi; nastavak obrazovanja na srednjoškolskom nivou; smanjenje perioda van obrazovanja između povratka iz inostranstva i nastavka školovanja; kasnije stupanje u vanbračne i bračne zajednice; postojanje tačke oslonca za porodice i lokalne zajednice; terenski rad i dosezanje do svakog deteta u zajednici;
* Uslugu svratište korisnici mogu da koriste bez posedovanja ikakvih dokumenta, te su samim tim dosegnuti svi oni koji još uvek nisu upisani u matične knjige ili nemaju pravo da koriste neke druge usluge socijalne zaštite. Pored toga usluga je usmerena i na pružanje podrške deci koja se nalaze u biološkim porodicama koja žive u ekstremnom siromaštvu, pa se samim tim utiče na stvaranje boljih uslova života za decu i duže zadržavanje deteta u biološkoj porodici. Svratište ima ogromni doprinos u povezivanju ove populacije sa svim sistemima (socijalna zaštia, zdravstvo, obrazovanje).
* Sve veća participacija korisnika, osnaživanje porodica (sve veći broj očeva se uključuje u naše aktivnosti, devojke romske nacionalnosti koje su postale naše volonterke u terenskom radu, a pre toga su kao devojčice bile naše korisnice) osnaživanje volontera - studenata koji rade na našim programima, koji se prvi put sreću sa stvarnim korisnicima kad dođu kod nas;
* Za roditelje: lično osnaživanje, jačanje roditeljskih kapaciteta, podrška u ostvarivanju prava, uspostvaljanje mreže podrške, briga o ličnom psiho-fizičkom zdravlju. Veće zapošljavanje žena Romkinja, sve veći broj roditelja dece koji završavaju Školu za odrasle. Sve to doprinosi smanjenju siromaštva i pruža bolju perspektivu za dostojanstveni život romske populacije. Roditelji romske nacionalnosti veruju u ono što mi radimo, odnosno u korist za njihovu decu ako redovno dolaze na naše radionice.

1. **IZAZOVI I ZAKLJUČCI**

Ciljevi koje organizacije civilnog društva sebi postavljaju kao rezultat usluga koje pružaju su kako kratkoročnog, tako i dugoročnog karaktera – od cilja da jedno dete položi razred, do cilja da to isto dete nastavi svoje obrazovanje upisivanjem srednje škole i fakulteta. Samim tim, dovodi se u pitanje održivost usluga koje ove organizacije pružaju i način njihovog finansiranja.

Od ukupnog broja ispitanih organizacija koje svoje usluge pružaju deci iz romske zajednice, nijedna od njih sredstva za finansiranje svojih usluga ne dobija iz budžeta Republike Srbije. Sa druge strane, čak 86% organizacija svoje usluge finansira uz podršku donatora. Iz budžeta grada, odnosno jedinice lokalne samouprave 10% organizacija finansira svoje usluge, a 3% uz podršku privatnog sektora. Stoga upravo način finansiranja i održivost predstavljaju najveći izazov u radu ovih organizacija, tačnije 86% njih – što bi značilo da ukoliko se sredstva donatora stopiraju, pružanje usluge će biti prekinuto.

Izazovi sa kojima se takođe suočavaju organizacije civilnog društva su saradnja sa relevantnim institucijama (45%) i pored toga što usluge koje one pružaju na lokalnom nivou spadaju u oblast obrazovanja, socijalne i zdravstvene zaštite.

Saradnja sa decom i roditeljima (10%) takođe predstavlja izazov u radu organizacija civilnog društva, kao i drugi izazovi (41%) kao što su manjak ljudskih resursa za rad sa decom, nedostatak mogućnosti za licenciranje usluga, lokalno stanovništvo, neosetljivo okruženje, rasizam, i diskriminacija. U nastavku ključni izazovi iz perspektive organizacija civilnog društva:

* Ključni izazov je to što su to programi koji imaju svoj kraj, te usluge bi trebale biti institucionalizovane kroz lokalne institucije ali i republičke;
* Održivost celokupnog programa nakon završetka projekta/inicijative;
* Ključni izazovi tokom rada sa zajednicom je sticanje poverenja u pružaoca usluga;
* Apatija roditelja i njihova česta izjava “koja korist od toga što se deca školuju jer što se tiče zapošljavanja Roma u našem gradu situacija i nije baš sjajna iako ima onih koji su i visokoobrazovani, ni oni na žalost nisu zaposleni”;
* Saradnja sa očevima romskih devojčica;
* Nedovoljno prostora za izvodjenje aktivnosti;
* Nepostojanje adekvatnih kadrova, manjak saradnika-volontera koji bi radili sa decom;
* Omogućavanje nesmetanog dolazaka dece do svratišta (prevoz gradskim prevozom), heterogenost grupe, nepostojanje terenske službe;
* Nepostojanje standarda za usluge, pa time i mogućnosti za licenciranje;
* Neosetljivost većinske populacije, rasizam, diskriminacija;

Pravne prepreke koje onemogućavaju upis odmah po rođenju deci čiji roditelji ne poseduju lična dokumenta; zatim nedovoljna podrška porodice i zajednice za nastavak školovanja, siromaštvo koje mnogu decu nagoni da veoma rano počnu da rade i privređuju, radeći najteže poslove, slabo plaćene, bez adekvatnih kvalifikacija, čime se siromaštvo samo produbljuje; zatim široko rasprostranjena diskriminacija prema pripadnicima romske zajednice u društvu.

Na osnovu celokupnog istraživanja u okviru izrade Analize o dostupnosti usluga na lokalnom nivou za decu iz romske zajednice, može se zaključiti da je uloga organizacija civilnog sektora na lokalnom nivou veoma bitna, da svojim radom i pružanjem usluga utiču pozitivno na decu iz romske zajednice, i da u značajnoj meri utiču na integraciju romske dece u većinsko stanovništvo.

1. **PREPORUKE**
2. Organizacije civilnog društva koje su učestvovale u Analizi dostupnosti usluga na lokalnom nivou za decu iz romske zajednice, kao izazove u svom radu na lokalnom nivou navode način finansiranja i održivost (86%), kao i saradnju sa relevantnim institucijama (45%). Stoga se institucijama na lokalnom nivou, uključujući i jedinice lokalnih samouprava, preporučuje da ulože poseban napor u jačanje saradnje sa organizacijama civilnog društva koje pružaju usluge deci iz romske zajednice. Imajući u vidu da je interes dece prioritet u radu i institucija na lokalnom nivou i organizacija civilnog društva, ostvarivanje i jačanje partnerstva između ovih aktera, doprinosi postizanju promena kod dece iz romske zajednice i njihovih porodica.
3. Takođe na osnovu podataka dobijenih tokom izrade ove Analize, organizacije civilnog društva koje pružaju usluge deci iz romske zajednice na lokalnom nivou zapravo upotpunjavaju rad institucija. Od ukupnog broja ispitanih organizacija, čak 97% svoje usluge pruža iz oblasti obrazovanja, što opisuje stanje na terenu i potrebe dece iz romske zajednice. Korišćenjem usluga koje pružaju organizacije civilnog društva, posebno u oblasti obrazovanja, deca iz romske zajednice uspevaju da se približe startnim pozicijama dece većinskog stanovništva. Usklađivanjem aktivnosti nevladinog sektora i lokalnih institucija, podrška i usluge koje se pružaju deci bile bi potpunije i sveobuhvatnije. Ključno u tome jeste kontinuitet u radu tih organizacija civilnog društva, uz redovne inpute obrazovnih institucija koje sadrže informacije o potrebama dece, odnosno prazninama u znanju koje treba popuniti. Sa druge strane, da bi organizacije uopšte bile prepoznate kao adekvatan partner od strane institucija na lokalnom nivou, one moraju svakodnevno da rade na jačanju svojih kapaciteta i promovisanju postignutih rezultata.
4. Organizacije civilnog društva koje su učestvovale u Analizi dostupnosti usluga na lokalnom nivou deci iz romske zajednice, u većini slučajeva imaju višegodišnje iskustvo u radu sa decom. Čak 62% njih pruža svoje usluge duže od 10 godina, što ukazuje na važnost usluge koja se pruža i poverenje koje te organizacije uživaju kod dece iz romske zajednice i njihovih porodica, a ipak, nijedan od programa ovih organizacija nije u procesu licenciranja. Postupak u kome se ispituje da li pružalac usluge ispunjava kriterijume i standarde za pružanje usluga je licenciranje. Organizacija mora ispunjavati određene kriterijume da bi imala pravo na licencu – mora biti registrovana u skladu sa zakonom, mora imati najmanje dve godina iskustva u pružanju usluga socijalne zaštite i mora ispunjavati standarde za pružanje usluge za koju traži izdavanje licence, a koji se tiču lokacije, prostora, opreme, organizacije, broja i stručnosti osoblja, procene, planiranja i aktivnosti za pružanje usluga. Organizacije koje su učestvovale u ovoj Analizi jesu registrovane u skladu sa zakonom i svoje usluge pružaju duže od dve godine. Međutim, mnogima od njih nedostaje dovoljan broj osoblja koje bi radilo sa decom, mnogi imaju poteškoće u obezbeđivanju adekvatnog prostora za rad sa decom, koji je blizu njihovog mesta stanovanja, ali i škole koju pohađaju. Pored toga, neke od organizacija nemaju dovoljno informacija o značaju licence i samom procesu licenciranja. S obzirom na važnost usluga koje organizacije pružaju, relevantnim institucijama na lokalnom nivou se preporučuje da prepoznaju značaj usluge koje organizacije civilnog društva pružaju, da im pruže sve potrebne informacije o procesu licenciranja, ukažu na važnost licence kao i na njen značaj. Takođe, organizacijama civinog društva je potrebna podrška u jačanju sopstvenih resursa i kapaciteta, kako bi postali kvalifikovani za dobijanje licence, koja bi im omogućila kredibilitet i pouzdanost.
5. Problem jezičke barijere kod dece iz romske zajednice treba rešavati zajedničkim naporima nadležnih institucija na republičkom nivou, jedinica lokalne samouprave i nevladinih organizacija, angažovanjem stručnih saradnika koji poznaju romski i/ili druge jezike koje govore romska deca. Predškolske ustanove i škole bi trebalo da obezbede potreban broj pedagoških asistenata/kinja koji mogu deci pružiti podršku između ostalog i u prevazilaženju jezičkih barijera. Poželjno je, posebno pred polazak u školu, raditi sa decom na učenju srpskog jezika, ali i unaprediti proceduru ispitivanja dece pred polazaka u školu (po potrebi) na maternjem jeziku radi objektivne identifikacije njihovih obrazovnih i vaspitnih potreba. S obzirom na to da su pedagoški asistenti/kinje primer dobre prakse, što veći broj pedagoških asistenata/kinja treba uključiti u predškolske ustanove, u cilju prevazilaženja jezičkih barijera na ranom uzrastu dece.
6. Organizacije koje su učestvovale u Analizi, kao pozitivne promene i uspehe svog delovanja na lokalnom nivou navode da se sve veći broj dece iz romske zajednice, nakon završetka osnovnog obrazovanja, koje je obavezno, odlučuje za nastavak obrazovanja, upisivanjem u srednje škole. Na osnovu podataka dobijenih od organizacija civilnog društva koje pružaju usluge deci iz romske zajednice, većina osnovaca koja se odluči za nastavak školovanja, bira srednje stručne škole u trajanju od tri godine. Takav izbor deca objašnjavaju očekivanjem da će se nakon maturiranja lakše i brže zaposliti, pored toga što nemaju dovoljno motivacije za upisivanje četvorogodišnjih smerova i visokog obrazovanja. Organizacijama civilnog društva se preporučuje da u saradnji sa jedinicama lokalne samouprave, razviju saradnju sa određenim preduzetnicima na lokalnom nivou, kako bi se deci i mladima ukazala prilika da nakon završetka srednje škole steknu prvo radno iskustvo i zaista budu ekonomski nezavisni. Pored toga, organizacijama civilnog društva se preporučuje da rade na osnaživanju i motivisanju dece i mladih da nastave svoje obrazovanje, kao i na stvaranju prilika da oni koji jesu završili više škole nađu odgovarajuće zaposlenje, kako bi mlađim generacijama služili kao primer dobre prakse.
7. Deca koja žive i/ili rade na ulici su višestruko ugrožena i zahtevaju posebnu pažnju i podršku. Više od 90% dece koja žive i/ili rade na ulici su upravo deca iz romske zajednice[[6]](#footnote-6). Usluge koje organizacije civilnog društva pružaju ovoj deci obuhvataju podršku pri upisu u pripremni predškolski program i osnovnu školu, usluge dnevnog boravka, osnovnu zdravstvenu negu, uslove za održavanje lične higijene i psihosocijalnu podršku. Ipak, ostaje veliki broj dece koja žive i/ili rade na ulici, a koju tek treba uključiti u aktivnosti organizacija civilnog društva i učiniti im njihove usluge dostupnim. Stoga se organizacijama civilnog društva i institucijama na lokalnom nivou preporučuje da kreiraju, razviju protokole za zaštitu, postupanje, odnosno definisanje koraka koje treba preduzimati kada su u pitanju deca koja žive i/ili rade na ulici. Takođe, saradnjom organizacija civilnog društva i lokalnih institucija treba planirati i razvijati aktivnosti koje su usmerene na prevenciju, smanjenje i zloupotrebu dečijeg rada.
8. Organizacije civilnog društva koje su učestvovale u izradi ove Analize, svojima uslugama obuvataju decu na teritoriji cele Republike Srbije. Usled korišćenja usluga koje su im na raspolaganju, kod dece iz romske zajednice i njihovih porodica su vidljive promene. Ipak, rizik od ranog napuštanja obrazovanja i dalje postoji i predstavlja jedan od izazova sa kojima se organizacije civilnog društva suočavaju. Jedan od najčešćih uzroka za rano napuštanje obrazovanja su rani brakovi u romskoj zajednici. Niži obrazovni nivo roditelja/okruženja/zajednice dovodi do nepoznavanja alternativnih mogućnosti za njihovu decu i/ili do nedostatka motivacije da podrže dalje obrazovanje svoje dece. Zadržavanjem dece iz romske zajednice u obrazovnom sistemu, osnaživanjem i podizanjem kapaciteta devojčica i dečaka moguće je prevladati prihvaćene kulturne, verske, običajne i društvene prakse koje su zasnovane na stereotipnoj ulozi žene u porodici. Kako bi se sprečilo rano napuštanje obrazovanja i stupanje u rane brakove, preporuka se odnosi i na organizacije civilnog društva, škole, zdravstvene radnice/ke (zdravstvene medijatorke), i pedagoške asistente, jer su u svakodnevnom kontaktu sa decom iz romske zajednice, ali i sa njihovim roditeljima. Njima se preporučuje redovno održavanje edukativnih radionica i razmena znanja o teškoćama, posledicama (psihičkim, fizičkim, zdravstvenim, socijalnim i ekonomskim...) sa kojima se devojčice/dečaci mogu suočiti u ranom braku. Pored toga, potrebno je organizovati kampanje u zajednici tokom kojih će devojčicama i dečacima, ali i njihovim roditeljima biti predstavljeni uspešni i obrazovani mladi ljudi koji će svojim primerom pokazati da „može i drugačije“. Takođe, na lokalnom nivou je neophodno primenjivanje zakonske regulative u slučaju maloletničkih brakova i podizanje svesti institucija o tome da rani brakovi nisu deo tradicije i običaja, već praksa koja krši osnovna prava deteta. Upravo zato je važan koordinisani odgovor zajednice, to jeste saradnja organizacija civilnog društva (uključujući romske ženske organizacije), obrazovnog sistema, sistema socijalne i zdravstvene zaštite, pravosudnog sistema, lokalnih samouprava i medija.
9. Česte migracije predstavljaju jedan od izazova u radu sa decom iz romske zajednice, jer uzrokuju čitav niz posledica na koje je potrebno reagovati. Deca iz romske zajednice nailaze na poteškoće pri upisu u osnovno obrazovanje u samoj okolini u kojoj su odrasli, zbog čega organizacije civilnog društva ulažu poseban napor u njihovo uključivanje u obrazovni sistem, gde ona uspešno uspevaju da nadoknade i nadograde svoje znanje. Međutim, usled siromaštva i teških uslova u kojima žive, porodice ove dece odlučuju da napuste zemlju, kako bi svojoj deci omogućili kvalitetniji način života. U nekoj od zemalja Zapadne Evrope, ova deca uspevaju da upišu školu, nauče jezik i prilagode se novom okruženju. Međutim, na osnovu Sporazuma o readmisiji, veliki broj ovih porodica bude vraćen u Srbiju. Tako se deca iz romske zajednice iznova suočavaju sa preprekama. Organizacijama civilnog društva se preporučuje da kontinuirano obavljaju razgovore sa roditeljima, informišući ih o potencijalnim poteškoćama sa kojima njihova deca mogu da se suoče usled čestih migracija, odnosno odsustvovanja iz škole, kako bi roditelji imali u vidu posledice na koje mogu da naiđu nakon povratka u Srbiju. U tom trenutku, prioritet za decu i porodice treba da bude ponovno uključivanje dece u sistem obrazovanja, što sa sobom nosi različite prepreke proceduralne prirode. Stoga, nadležnim institucijama se preporučuje intenzivnije informisanje građana/ki o konkretnim procedurama i potrebnoj dokumentaciji, a organizacijama civilnog društva da preuzmu ulogu posrednika i pruže potrebnu podršku..
10. Na osnovu podataka dobijenih na terenu, kod dece postoji nepoverenje prema institucijama. Posledica tog nepoverenja je neadekvatan odnos pojedinih predstavnika/ca institucija (vaspitača, učutelja, nastavnika, zaposlenih u centrima za socijalni rad) prema deci koja osećaju da se njihova prava ne poštuju u dovoljnoj meri i da se njihovo mišljenje ne uvažava. Organizacije civilnog društva se u svom radu trude da decu podstaknu na kritičko mišljenje, da steknu samopouzdanje i radne navike. Zbog toga mogu biti prepoznati od strane lokalne samouprave, odnosno lokalnih institucija kao značajan partner jer mogu raditi na senzibilizaciji zaposlenih u institucijama na lokalom nivou, kao i na međusobnom upoznavanju.

Uprkos naporu organizacija civilnog društva, kao i pojedinih institucija u razvijanju svesti društva o diskriminaciji, kreiranju i uvođenju pravilnika u obrazovnim ustanovama, organizacije koje su učestvovale u Analizi, navode da su još uvek prisutni oblici diskriminatornog ponašanja dece i odraslih iz većinskog stanovništva prema deci iz romske zajednice. Ne tako retko se dešava da se romska deca uopšte ne uključuju u školske vannastavne aktivnosti. Dodatna podrška romskoj deci u školi često je formalne prirode i suštinski ne ispunjava svoju svrhu. Organizacije civilnog društva rade na obrazovanju dece iz romske zajednice, zbog čega se predlaže bliža saradnja sa obrazovnim institucijama, u cilju osmišljavanja aktivnosti koje bi se sprovodile u školama. Jedna od aktivnosti može biti održavanje žive biblioteke, koja kao rezultat ima povećanje svesti, u ovom slučaju nastavnog kadra, dece i roditelja iz većinske populacije. Podatak sa terena ukazuje na problem osnovnih škola u kojima je 90% dece iz romske zajednice, pri čemu roditelji iz većinske populacije svoju decu upisuju u škole u kojima nema romske dece. Usled toga dolazi do segregacije – osnovnih škola u kojima su pretežno deca iz romske zajednice. Uprkos zakonskim regulativama i školskim pravilnicima,ovakve informacije zahtevaju intenzivniji preventivni rad u direktnom kontaktu sa roditeljima iz većinske populacije i zaposlenima u obrazovnim ustanovama..

Organizacije civilnog društva koje su učestvovale u Analizi navode da su deca edukativno i vaspitno zanemarena i da dolaze iz porodica koje su veoma niskog egzistencijalnog i obrazovnog nivoa. Većini dece potrebna je socijalizacija i dodatna podrška u svim oblastima. Međutim, treba razumeti da se radi o deci koja odrastaju u nedovoljno stimulativnoj sredini. Kada se dete koje je odrastalo u takvim uslovima uključi u obrazovni sistem, njegova startna pozicija se značajno razlikuje od pozicije dece iz većinske grupe, a pred njega se postavljaju isti zahtevi. Kada dete ne može da odgovori postavljenim zahtevima, etiketira se kao dete sniženih intelektualnih sposobnosti, ili kao nezainteresovano za školu, a slične etikete dobija i cela porodica. Važno je pružiti podršku romskim roditeljima kako bi u što većem broju upisivali decu u dnevni boravak i/ili pripremni predškolski program čiji cilj i svrha nije samo priprema za osnovnu školu već i socijalizacija dece. Ulogu u ovom procesu imaju jedinice lokalne samourave, organizacije civilnog društva ali i romski roditelji.

Usled nedostatka obrazovnih kompetencija i nezaposlenosti, roditelji romske dece su suočeni sa borbom za opstanak, nisu u mogućnosti da obezbede deci osnovne uslove za život i rad. Osim toga, osećaj društvene bespomoćnosti i nepoverenje u institucije sistema utiče na njihov stav o potrebi obrazovanja i veru u mogućnost promene. Ipak, ukoliko bi im se obezbedili uslovi za završavanje škole za odrasle, određene dokvalifikacije ili prekvalifikacije nakon kojih bi došli do zaposlenja, mogli bi i da obezbede deci bolje uslove za život i stimulativniju sredinu za učenje. Organizacije civilnog društva imaju važnu ulogu u informisanju roditelja o mogućnostima za njihovo radno angažovanje (na pr. putem javnih radova), ali i u podizanju stepena motivacije da svoju decu uključuju u obrazovni process tako što će promovisati mlade i obrazovane Rome i Romkinje kao primere dobre prakse.

Organizacije civilnog društva koje su učestvovale u izradi ove Analize navoda da deca sa kojima rade uglavnom nemaju razvijene radne navike, ali da uz redovnu podršku veoma brzo mogu da ih razviju i da postignu zapažene uspehe. Preporuka je da na sticanju radnih navika kod dece treba raditi od ranog uzrasta i to: realizovanjem različitih programa za decu i roditelje u zajednici, porodici i predškolskoj ustanovi kojima se podstiču razvoj, učenje i radne navike; lokalne samouprave bi trebale da finansiraju dodatne programe kojima se podstiče veći obuhvat dece pripremnim predškolskim programom; potrebno je blagovremeno realizovati informativne kampanje, pre početka upisa u pripremno predškolski program, kako bi se povećao obuhvat dece, pri čemu veoma važna uloga organizacija civilnog društva.

**LITERATURA**

*Strategija za socijalno uključivanje Roma i Romkinja u Republici Srbiji 2016-2025;*

*Zakon o socijalnoj zaštiti (Službeni glasnik RS br. 24/2011);*

*Pravilnikom o dodatnoj obrazovnoj, zdravstvenoj i socijalnoj podršci detetu i učeniku (Službeni glasnik RS, br. 63/2010);*

**PRILOG 1-UPITNIK**

Popunjavanjem ovog upitnika doprinećete pripremi Analize o dostupnosti usluga na lokalnom nivou za decu iz romske zajednice. Informacije koje budete podelili putem ovog upitnika biće iskorišćene za formulisanje preporuka namenjenih svim relevantnim akterima (institucijama, jedinicama lokalnih samouprava i organizacijama civilnog društva) za unapređenje u ovoj oblasti. Potreba za analiziranjem dostupnosti usluga za ovu ciljnu grupu prepoznata je u Akcionom planu za Strategiju za socijalno uključivanje Roma i Romkinja 2016-2025.

Analizu o dostupnosti usluga na lokalnom nivou za decu iz romske zajednice priprema Tim za socijalno uključivanje i smanjenje siromaštva u saradnji sa Savetom za prava deteta Vlade Republike Srbije.

1. Opšti podaci:

|  |  |
| --- | --- |
| Ime i prezime osobe koja popunjava upitnik: |  |
| Naziv organizacije: |  |
| Naziv radnog mesta, pozicija, kontakt email adresa i kontakt telefon (opciono za tel.): |  |

1. Usluge koje najčešće pružate su iz domena (možete zaokružiti više od jednog odgovora):
2. Obrazovanja

Opišite uslugu/e koju/e pružate: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. socijalne zaštite

Opišite uslugu/e koju/e pružate: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. zdravstvene zaštite

Opišite uslugu/e koju/e pružate: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. \_\_\_\_\_\_\_\_\_\_\_\_\_\_\_\_

Opišite uslugu/e koju/e pružate: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Da li je usluga/e koju pružate u procesu licenciranja?
2. Da
3. Ne
4. Kom uzrastu su namenjene vaše usluge?
5. Deca uzrasta od 0 do 3,5
6. Deca uzrasta od 3.5 do 5,5
7. Deca uzrasta od 5,5 do 7
8. Deca uzrasta od 7 do 11
9. Deca uzrasta od 11 do 15
10. Kolikom broju dece pružate uslugu/e?
11. Manje od 10
12. Od 10 do 30
13. Od 30 do 50
14. Više od 50
15. \_\_\_\_\_\_\_\_\_\_\_\_\_\_\_\_
16. Opišite karakteristike dece kojoj pružate uslugu/e (uslovi života, okruženje, interesovanja, talenti, potencijali, obrazovne navike, karakteristični oblici ponašanja, prepreke/izazovi/otežavajuće okolnosti...)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Da li uslugu/e pružate samo deci iz romske zajednice?
2. Da, zato što \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Ne, zato što \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Da li usluga/e koju/e pružate omogućavaju i/ili osnažuju decu iz romske zajednice za interakciju sa decom koja nisu iz romske zajednice?
5. Da, zato što \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
6. Ne, zato što \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
7. Nisam siguran/a jer \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
8. Na koji način se finansiraju vaše usluge (možete zaokružiti više od jednog odgovora)?
9. Iz budžeta Republike Srbije
10. Iz budžeta Grada tj. jedinice lokalne samouprave
11. Uz podršku donatora
12. Uz podršku privatnog sektora
13. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
14. Da li postoje drugi načini (oprema, ustupanje prostora, donacija hrane i materijala itd.) na koje je podržano pružanje usluge/a?
15. Da, kroz \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
16. Ne, zato što\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
17. Ko su ključni partneri u pružanju usluge/a (možete zaokružiti više od jednog odgovora)?
18. Grad tj. jedinica lokalne samouprave
19. Obrazovne ustanove
20. Centar za socijalni rad
21. Dom zdravlja
22. Organizacije civilnog društva
23. Sportske organizacije
24. Ustanove kulture
25. Roditelji, staratelji i/ili hranitelji
26. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
27. Koliko dugo se bavite pružanjem usluge/a?
28. Manje od 2 godine
29. Između 2 i 5 godina
30. Duže od 5 godina
31. Koji su ključne pozitivne promene koje uočavate zbog pružanja ove usluge/a?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koji su ključni izazovi zbog kojih je važno pružanje ove usluge/a?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koje su dodatne vrednosti koje postižete pružanjem usluge/a (samostalnost, samopuzdanje, kritičko razmišljanje, aktivizam, razvoj talenata...)?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Sa kakvim izazovima/poteškoćama se najčešće suočavate u vašem radu?
2. Finansiranje i održivost
3. Saradnja sa relevantnim institucijama
4. Saradnja sa decom i roditeljima/starateljima i/ili hraniteljima
5. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Relevantne publikacije i/ili istraživanja koje biste preporučili:

Organizaciju/e za koje smatrate da je važno da popune ovaj upitnik:

1. Strategija za socijalno uključivanje Roma i Romkinja u Republici Srbiji 2016-2025, strana 55 [↑](#footnote-ref-1)
2. Strategija za socijalno uključivanje Roma I Romkinja 2016-2025, strana 55 [↑](#footnote-ref-2)
3. Zakon o socijalnoj zaštiti (Službeni glasnik RS br. 24/2011) [↑](#footnote-ref-3)
4. Pravilnikom o dodatnoj obrazovnoj, zdravstvenoj i socijalnoj podršci detetu i učeniku (Službeni glasnik RS, br. 63/2010), strana 1 [↑](#footnote-ref-4)
5. Pretpostavka je da se citat odnosi na prepoznato nepoverenje i nesigurnost kod korisnika/ca usled izazovnih životnih uslova i neizvesnih okolnosti odrastanja unutar i izvan romske zajednice. [↑](#footnote-ref-5)
6. https://nwb.savethechildren.net/sites/nwb.savethechildren.net/files/library/Regional-Research-on-prevalence-of-street-children-phenomenon\_0.pdf [↑](#footnote-ref-6)